02013D0001(01) — ET — 09.11.2022 — 002.001

Käesolev tekst on üksnes dokumenteerimisvahend ning sel ei ole mingit õiguslikku mõju. Liidu institutsioonid ei vastuta selle teksti sisu eest. Asjakohaste õigusaktide autentsed versioonid, sealhulgas nende preambulid, on avaldatud Euroopa Liidu Teatajas ning on kättesaadavad EUR-Lexi veebisaidil. Need ametlikud tekstid on vahetult kättesaadavad käesolevasse dokumenti lisatud linkide kaudu

►B EUROOPA KESKPANGA OTSUS, 11. jaanuar 2013, millega kehtestatakse avaliku võtme infrastruktuuri raamistik Euroopa Keskpankade Süsteemi jaoks (ΕΚP/2013/1) (2013/132/EL) (ELT L 074 16.3.2013, lk 30)

Muudetud:









▼B

EUROOPA KESKPANGA OTSUS,

11. jaanuar 2013,

millega kehtestatakse avaliku võtme infrastruktuuri raamistik Euroopa Keskpankade Süsteemi jaoks

(ΕΚP/2013/1)

(2013/132/EL)







Artikkel 1

Mõisted

Käesolevas otsuses kasutatakse järgmisi mõisteid:

1) „sertifikaat” või „elektrooniline sertifikaat” (certificate, electronic certificate) – sertifitseerimisasutuse poolt välja antud elektrooniline fail, mis seob avaliku võtme sertifikaadi kasutaja isikuga, ja seda kasutatakse järgmistel juhtudel: a) avaliku võtme sertifikaadi kasutajale kuuluvuse tõendamine; b) sertifikaadi kasutaja autentimine; c) sertifikaadi kasutaja allkirja kontroll; d) sertifikaadi kasutajale suunatud sõnumi krüpteerimine või e) sertifikaadi kasutaja juurdepääsuõiguste tõendamine EKPSi ja eurosüsteemi elektroonilistele rakendustele, süsteemidele, platvormidele ja teenustele. Mis tahes käesoleva otsuse viide sertifikaadile või elektroonilisele sertifikaadile hõlmab andmekandjat, millele sertifikaat või elektrooniline sertifikaat on salvestatud;

2) „EKPSi ja eurosüsteemi elektroonilised rakendused, süsteemid, platvormid ja teenused” (ESCB and Eurosystem electronic applications, systems, platforms and services) – elektroonilised rakendused, süsteemid, platvormid ja teenused, mida EKPS ja/või eurosüsteem kasutavad neile lepingu ja EKPSi põhikirjaga pandud ülesannete täitmisel;

3) „avaliku võtme infrastruktuur” (public key infrastructure) – isikute, poliitikate, menetluste ja arvutisüsteemide kogum, mis on vajalik autentimise, krüpteerimise, usaldusväärsuse ja salgamise vääramise (non-repudiation) teenuste osutamiseks avalike ja isiklike võtmete krüptograafia ja elektrooniliste sertifikaatide kaudu;

4) „kasutaja” (user) – sertifikaadi kasutaja või sõltuv osapool või mõlemad;

5) „autentimine” (authentication) – sertifikaadi taotleja või kasutaja isiku tõendamine;

6) „EKPSi keskpank” (ESCB central bank) – eurosüsteemi keskpank või euroalaväline RKP;

7) „eurosüsteemi keskpank” (Eurosystem central bank) – RKP liikmesriigist, mille rahaühik on euro, sh teenusepakkuja keskpank, või EKP;

8) „teenusepakkuja keskpank” (providing central bank) – EKP nõukogu poolt eurosüsteemi keskpankade huvides ja nende nimel ESCB-PKI arendamiseks ja ESCB-PKI teenuste osutamiseks määratud RKP;

9) „euroalaväline RKP” (non-euro area NCB) – RKP liikmesriigist, mille rahaühik ei ole euro;

▼M1

10) „ESCB-PKI sertifitseerimisasutus” (ESCB-PKI certification authority) – üksus, millele kasutajad on teinud ülesandeks välja anda, tühistada ja uuendada ESCB-PKI sertifikaate kooskõlas EKPS/SSM sertifikaatide aktseptimise raamistikuga;

▼B

11) „ESCB-PKI valideerimisasutus” (ESCB-PKI validation authority) – üksus, millele kasutajad on pannud ülesande anda teavet ESCB-PKI sertifitseerimisasutuse poolt välja antud sertifikaatide kehtivuse kohta;

12) „sertifikaadi kasutaja” (certificate subscriber) – isik, kelle suhtes kohaldatakse elektroonilist sertifikaati ja kellele on välja antud elektrooniline sertifikaat, või tehnilise komponendi haldur, kes on aktseptinud ESCB-PKI sertifitseerimisasutuse poolt väljastatud elektroonilise sertifikaadi tehnilise komponendi jaoks, või mõlemad;

13) „EKPSi sertifikaatide aktseptimise raamistik” (ESCB certificate acceptance framework) – EKPSi infotehnoloogiakomitee poolt koostatud kriteeriumid, mille põhjal tuvastatakse nii EKPSi-siseseid kui ka -väliseid sertifitseerimisasutusi, keda võib usaldada seoses EKPSi ja eurosüsteemi elektroonsete rakenduste, süsteemide, platvormide ja teenustega;

14) „registreerimisasutus” (registration authority) – üksus, millele kasutajad on pannud ülesande tõendada sertifikaadi taotleja isik enne sertifikaadi väljaandmist ESCB-PKI sertifitseerimisasutuse poolt;

15) „sõltuv osapool” (relying party) – isik või üksus, v.a sertifikaadi kasutaja, kes aktseptib sertifikaadi ja tugineb sellele;

16) „auditipoliitika” (audit policy) – EKPSi auditeerimise põhimõtted, mille määratles EKP nõukogu 7. oktoobril 1998 ja mis on avaldatud EKP veebilehel ( 1 );

17) „sertifikaadi taotleja” (certificate applicant) – isik, kes taotleb sertifikaadi väljaandmist kas endale või tehnilise komponendi jaoks;

18) „tehniline komponent” (technical component) – mis tahes tark- või riistvara, mida saab tuvastada elektrooniliste sertifikaatide abil;

▼M2

19) „pädev asutus“ – riiklik pädev asutus või Euroopa Keskpank (EKP);

20) „riiklik pädev asutus“ – riiklik pädev asutus määruse (EL) nr 1024/2013 ( 2 ) artikli 2 punktis 2 määratletud tähenduses, mis hõlmab käesoleva otsuse tähenduses järelevalveülesannete osas ka riigi keskpanka, kellele on riigisisese õigusega antud teatavad järelevalveülesanded, kuid keda ei ole määratud riiklikuks pädevaks asutuseks;

21) „koostööd tegev asutus“ – avaliku sektori asutus, kes ei ole EKPSi keskpank ega pädev asutus, ning kellega EKPS või ühtne järelevalvemehhanism teeb koostööd EKPSile või EKP-le määrusega (EL) nr 1024/2013 pandud ülesannete täitmisel;

22) „osalev pädev asutus“ – pädev asutus, kes kasutab EKPSi teenuseid koostöö tegemiseks EKPSi ja teiste pädevate asutustega, et täita oma ülesandeid ühtses järelevalvemehhanismis, mis on loodud nõukogu määrusega (EL) nr 1024/2013.

▼B

Artikkel 2

Reguleerimisala

1. Käesoleva otsusega luuakse ESCB-PKI raamistik. ESCB-PKI on eurosüsteemile kuuluv avaliku võtme infrastruktuur, mille on välja töötanud teenusepakkuja keskpank eurosüsteemi keskpankade nimel ja nende huvides ning mis annab välja, haldab, tühistab ja uuendab sertifikaate kooskõlas EKPSi sertifikaatide aktseptimise raamistikuga.

2. Kuna ESCB-PKI teenused võivad puudutada sõltuvaid osapooli, sätestab käesolev otsus ka tingimused, mille alusel sõltuvad osapooled võivad ESCB-PKI sertifikaatidele tugineda.

Artikkel 3

ESCB-PKI reguleerimisala ja eesmärgid

1. EKPSi ja eurosüsteemi elektroonilistele rakendustele, süsteemidele, platvormidele ja teenustele, mis on keskmise või sellest kõrgema kriitilise tasemega, antakse juurdepääs ja neid lubatakse kasutada ainult siis, kui kasutaja on ennast autentinud EKPSi poolt aktsepteeritud sertifitseerimisasutuse poolt välja antud ja hallatud elektroonilise sertifikaadi alusel kooskõlas EKPSi sertifikaatide aktseptimise raamistikuga; siia kuuluvad ka ESCB-PKI sertifitseerimisasutus või EKPSi poolt rakenduste TARGET2 ja TARGET2 Securities projekti jaoks aktseptitud sertifitseerimisasutused nende kahe rakenduse osas.

2. ESCB-PKI sertifitseerimisasutus annab välja elektroonilisi sertifikaate ja osutab muid elektroonilise sertifitseerimise teenuseid sertifikaatide kasutajatele EKPSi keskpankadest ja nendega koos töötavatele kolmandatele isikutele, mis võimaldab neil turvalist juurdepääsu EKPSi ja eurosüsteemi elektroonilistele rakendustele, süsteemidele, platvormidele ja teenustele ning nende kasutust.

3. ESCB-PKI osutab järgmisi sertifitseerimisteenuseid: a) sertifikaadi väljaandmine, uuendamine ja tühistamine ning sertifikaadi kehtivuse tõendamine seoses erinevat liiki sertifikaatidega; b) sertifikaatide väljaandmine autentimiseks, elektrooniliseks allkirjastamiseks ja krüpteerimiseks seoses EKPSi ja EKPSi-väliste kasutajate ja tehniliste sertifikaatidega; c) isikliku võtme taastamine, et tagada avaliku võtmega krüpteeritud teabe taastamine sertifikaadi kaotamise korral; d) vajaduse korral krüptograafiliste kaartide tarnimine sertifikaadi kasutajale ja haldus; e) teabe andmine ESCB-PKI sertifikaatide halduskorra kohta ja tehniline tugi EKPSi projektihalduritele, et aidata neil integreerida ESCB-PKI sertifikaate oma rakendustesse.

Muud teenused võib tulevikus lisada vastavalt EKPSi ja eurosüsteemi elektrooniliste rakenduste, süsteemide, platvormide ja teenuste vajadustele.

Artikkel 4

ESCB-PKI raamistik

1. Teenusepakkuja keskpanga ja teiste keskpankade kohustused ja funktsioonid seoses ESCB-PKI rakendamise, käitamise ja kasutusega sätestatakse 2. tasandi – 3. tasandi lepingus, võttes arvesse käesolevat otsust, ja neid täpsustatakse ESCB-PKI sertifitseerimispoliitikates ja ESCB-PKI sertifitseerimispõhimõtetes.

2. 2. tasandi – 3. tasandi leping, mis hõlmab ka teenustasemete lepingut, on kokkulepe teenusepakkuja keskpanga ja eurosüsteemi keskpankade vahel käitava keskpanga ja eurosüsteemi keskpankade vastutusala ja funktsioonide osas. See esitatakse EKP nõukogule heakskiitmiseks ja kirjutatakse seejärel alla käitava keskpanga ja eurosüsteemi keskpankade poolt.

3. Teenustaseme leping on leping, milles määratletakse, milliseid teenuseid teenusepakkuja keskpank eurosüsteemile osutab, ja nende teenuste maht, mida eurosüsteemi keskpangad osutavad euroalavälistele RKPdele ja kolmandatele isikutele seoses ESCB-PKI-ga.

▼M1

4. ESCB-PKI sertifitseerimispõhimõtted on reeglite kogum, mis reguleerib elektrooniliste sertifikaatide kehtivusaega alates esialgsest taotlusest kasutamise lõpuni või tühistamiseni, samuti suhteid sertifikaadi taotleja või kasutaja, ESCB-PKI sertifitseerimisasutuse ja sõltuvate osapoolte vahel. See hõlmab direktiivi 1999/93/EÜ ja Euroopa Parlamendi ja nõukogu määruse (EL) nr 910/2014 ( 3 ) reguleerimisalasse ja sellest välja jäävaid sertifikaate. Samuti sätestab see kõikide osapoolte ülesanded ja vastutuse ning sertifikaatide väljaandmise ja haldamise korra. See on lisatud 2. tasandi – 3. tasandi lepingule.

▼B

5. ESCB-PKI sertifitseerimispoliitika on reeglite kogum, mida kohaldatakse kõikide välja antud sertifikaatide liikide suhtes. Need kogumid sätestavad ESCB-PKI sertifitseerimispõhimõtete rakendamise üksikasjad iga välja antud sertifikaadi osas. ESCB-PKI sertifitseerimispoliitika on lisatud 2. tasandi – 3. tasandi lepingule.

6. ESCB-PKI sertifitseerimispoliitikad ja ESCB-PKI sertifitseerimispõhimõtted avaldatakse ESCB-PKI veebilehel ( 4 ).

7. Teave ESCB-PKI sertifitseerimisasutuse kohta, sh selle identiteet ja tehnilised komponendid, on sätestatud käesoleva otsuse lisas.

Artikkel 5

Teenusepakkuja keskpanga vastutus ja ülesanded

1. Teenusepakkuja keskpank vastutab ESCB-PKI tööshoidmise ja halduse eest eurosüsteemi keskpankade huvides, sh ruumide pakkumine, käitamine ja haldus, kooskõlas 2. tasandi – 3. tasandi lepinguga. Eelkõige edastab ta sertifikaate ja osutab ESCB-PKI teenuseid kooskõlas tegevusvaldkondade vajadustega ja tehniliste kirjeldustega, näiteks ESCB-PKI sertifikaatide aktseptimise raamistiku ja 2. tasandi – 3. tasandi lepingus sätestatud nõuete ja kirjeldustega.

2. Teenusepakkuja keskpank korraldab infrastruktuuri, mis on vajalik sertifikaatide loomiseks, väljaandmiseks ja haldamiseks ning tagab selle infrastruktuuri püsimise. Selleks võib teenusepakkuja keskpank infotehnoloogiakomiteega konsulteerides vastu võtta reegleid oma sisemise korralduse ja halduse osas.

3. Teenusepakkuja keskpank tegutseb ESCB-PKI sertifitseerimisasutusena ja ESCB-PKI valideerimisasutusena.

4. Teenusepakkuja keskpanga vastutuse sätestab 2. tasandi – 3. tasandi leping.

Artikkel 6

Eurosüsteemi keskpankade vastutus ja ülesanded

1. Iga eurosüsteemi keskpank vastutab oma sertifikaadi kasutajate tuvastamise eest. Ta loob selle ülesande täitmiseks ametikoha registriametnikule, kellel on pädevus registreerida kolmandatest isikutest kasutajad.

2. Kõik eurosüsteemi keskpangad tegutsevad sõltuvate osapooltena seoses sertifikaatide krüpteerimise ja elektrooniliste allkirjadega, mis on välja antud ESCB-PKI poolt muule eurosüsteemi keskpangale või kolmandatest isikutest sertifikaadi kasutajatele.

3. Kõik ESCB-PKI teenuseid kasutavad eurosüsteemi keskpangad tegutsevad registreerimisasutustena oma sertifikaatide taotlejate jaoks ja tagavad, et nende sertifikaatide taotlejad aktseptivad ja kohaldavad kasutajatingimusi, mis on sätestatud taotluse vormil ESCB-PKI sertifitseerimisasutuse teenuste kasutamiseks.

Artikkel 7

Suhted eurosüsteemi keskpankade, kolmandate isikute ja sertifikaadi kasutajate vahel

Kõik ESCB-PKI sertifitseerimisasutused korraldavad kolmandate isikute turvalise juurdepääsu EKPSi ja eurosüsteemi elektroonilistele rakendustele, süsteemidele, platvormidele ja teenustele ning nende kasutuse, kasutades ESCB-PKI sertifikaate. See korraldus on ainumäärav asjaomase eurosüsteemi keskpanga ja ESCB-PKI sertifikaate kasutatavate kolmandate isikute suhetes. Kõik kolmandad isikud peavad järgima ESCB-PKI sertifitseerimispoliitikaid, ESCB-PKI sertifitseerimispõhimõtteid ja kasutajatingimusi, mis on sätestatud taotluse vormil ESCB-PKI sertifitseerimisasutuse teenuste kasutamiseks.

Artikkel 8

Suhted sõltuvate osapooltega

Käesoleva otsuse alusel välja antud sertifikaadile võib tugineda, kui sõltuv osapool:

a) tõendab sertifikaadi kehtivuse, peatamise või tühistamise aktuaalse tühistusstaatuse teabe alusel;

b) võtab arvesse sertifikaadi kasutusele seatud mis tahes piiranguid ja

c) aktseptib ESCB-PKI sertifitseerimispõhimõtted ja kohaldatavad ESCB-PKI sertifitseerimispoliitikad.

Artikkel 9

ESCB-PKI suhtes kehtivad õigused

1. Eurosüsteemi keskpangad on ESCB-PKI täieõiguslikud omanikud.

2. Seda arvesse võttes annab teenusepakkuja keskpank eurosüsteemi keskpankadele kõik sellised vajalikud intellektuaalomandiõigused kohaldatava õiguse alusel võimalikus ulatuses, mis on vajalikud eurosüsteemi keskpankadele ESCB-PKI ja selle komponentide ning kõikide ESCB-PKI teenuste kasutamiseks ja ESCB-PKI teenuste osutamiseks kolmandatele isikutele ESCB-PKI sertifitseerimispõhimõtete ja ESCB-PKI sertifitseerimispoliitikate alusel. Teenusepakkuja keskpank hüvitab eurosüsteemi keskpankadele kolmandate osapoolte esitatud mis tahes hüvitusnõuded seoses eespool osutatud intellektuaalse omandi õigustega.

3. Üksikasjad seoses eurosüsteemi keskpankade õigustega ESCB-PKI osas lepitakse kokku teise ja kolmanda tasandi vahel 2. tasandi – 3. tasandi lepingus.

▼M2

Artikkel 9a

ESCB-PKI teenuste kasutamine koostööd tegevate asutuste poolt

1. EKP nõukogu heakskiidul võib koostööd tegev asutus kasutada ESCB-PKI teenuseid EKPSi ja eurosüsteemi elektroonilistele rakendustele, süsteemidele, platvormidele, andmebaasidele ja teenustele juurdepääsuks ja nende kasutamiseks EKPSi või ühtse järelevalvemehhanismiga koostöö tegemise eesmärgil ning tegutseda sellel eesmärgil oma sisekasutajate registreerimisasutusena.

2. Koostööd tegevad asutused, kes otsustavad kasutada ESCB-PKI teenuseid, esitavad EKP nõukogule deklaratsiooni, millega nad kinnitavad teenuste kasutamist ja nõustuvad sellega seotud kohustuste täitmisega.

3. Koostööd tegevad asutused, kes otsustavad ESCB-PKI teenuseid kasutada, järgivad kohaldatavat õigusraamistikku, sealhulgas 2. tasandi – 3. tasandi lepingut.

▼B

Artikkel 10

Eurosüsteemi keskpankade vastutus kasutajate ees

▼M1

1. Kui eurosüsteemi keskpangad ei tõenda, et nad ei ole käitunud hooletult, vastutavad nad oma funktsioonide ja vastusala piires ESCB-PKIs mis tahes kahju eest, mis tekib kasutajale, kes on mõistlikult tuginenud kvaliteedisertifikaadile direktiivi 1999/93/EÜ ja määruse (EL) nr 910/2014 määratluse kohaselt järgmise osas: a) kvaliteedisertifikaadis sisalduva kogu teave õigsus väljaandmise ajal ja küsimus, kas sertifikaat sisaldab kõiki üksikasju, mis on kvaliteedisertifikaadi jaoks ette nähtud direktiiviga 1999/93/EÜ ja määrusega (EL) nr 910/2014; ▼B b) kinnitus, et kvaliteedisertifikaadi väljaandmise ajal oli seal osutatud sertifikaadi kasutajal allkirja loomise andmed, mis vastavad sertifikaadis osutatud allkirja tõendamise andmetele; c) kinnitus, et allkirja loomise vahend ja allkirja tõendamise vahend funktsioneerivad teineteist täiendades juhtudel, kui ESCB-PKI loob mõlemad; d) kvaliteedisertifikaadi tühistamise registrisse mittekandmine.

2. Eurosüsteemi keskpankadele ei teki kohustusi ja nad ei anna garantiisid ega võta vastutust kasutajate ees, kui see ei ole sõnaselgelt käesolevas otsuses või ESCB-PKI sertifitseerimispõhimõtetes sätestatud.

Artikkel 11

Euroalaväliste RKPde osalemine ESCB-PKIs

1. Euroalaväline RKP võib tegutseda registreerimisasutustena oma sisekasutajate ja kolmandatest isikutest kasutajate jaoks ning ta võib luua registriametniku ametikoha selle ülesande täitmiseks.

2. Euroalaväline RKP võib otsustada kasutada ESCB-PKI teenuseid samadel tingimustel, mida kohaldatakse eurosüsteemi keskpankade suhtes, kui EKP nõukogu on selle heaks kiitnud. Selleks esitab euroalaväline RKP EKP nõukogule deklaratsiooni, milles kinnitab, et ta täidab käesolevas otsuses ja 2. tasandi – 3. tasandi lepingus sätestatud kohustusi. Euroalaväline RKP ei ole ESCB-PKI omanik ja ta ei pea tegema sissemakset ESCB-PKI rahastamispaketti.

Artikkel 12

Andmekaitse

Eurosüsteemi keskpangad järgivad andmekaitse õigusakte, mida kohaldatakse isikuandmete töötlemisele nende ESCB-PKIga seotud funktsioonide täitmisega seotud käitlemises.

Artikkel 13

Audit

ESCB-PKI audit tehakse kooskõlas auditipoliitikas sätestatud põhimõtetega ja korraga. See ei mõjuta eurosüsteemi keskpankade poolt kohaldatavaid või vastu võetud sisekontrolli- ja auditireegleid.

▼M2

Artikkel 14

Rahastamise korraldus

Osalevad keskpangad ja osalevad pädevad asutused kannavad ESCB-PKI teenuste arendamise ja käitamise kulud vastavalt kindlaksmääratud rahastamisraamistikule, mis põhineb kulujaotuse valemil, nagu on täpsustatud ESCB-PKI rahastamisskeemides vastavalt kohaldatavatele rahastamiseeskirjadele. Koostööd tegevad asutused osalevad kulude katmises kooskõlas eraldi rahastamisraamistikuga.

▼B

Artikkel 15

EKP juhatuse ülesanded

1. Kooskõlas 19. veebruari 2004. aasta otsuse EKP/2004/2 (millega võetakse vastu Euroopa Keskpanga kodukord) ( 5 ) artikliga 17.3 delegeerib EKP nõukogu oma seadusandlikud volitused EKP juhatusele käesoleva otsuse rakendusmeetmete võtmiseks, mis on vajalikud ESCB-PKI tõhususe ja turvalisuse jaoks, samuti muudatuste tegemiseks ESCB-PKI tehnilistes aspektides ja ESCB-PKI teenustes, mis on sätestatud 2. tasandi – 3. tasandi lepingu lisades, võttes arvesse infotehnoloogiakomitee ja kohastel juhtudel eurosüsteemi infotehnoloogia juhtkomitee nõuandeid.

2. EKP juhatus teatab EKP nõukogule lõike 1 alusel tehtud muudatustest ilma põhjendamatu viivituseta ning järgib EKP nõukogu asjakohaseid otsuseid.

▼M1









LISA

Teave ESCB-PKI sertifitseerimisasutuse kohta, sh selle isik ja tehnilised komponendid

ESCB-PKI sertifitseerimisasutus on osutatud sertifikaadis kui väljaandja ja selle salajast võtit kasutatakse sertifikaatide allkirjastamisel. ESCB-PKI sertifitseerimisasutus vastutab järgmise eest:

i) isiklike ja avaliku võtme sertifikaatide väljaandmine;

ii) tühistusnimekirja koostamine;

iii) võtmepaaride loomine konkreetsetele sertifikaatidele, näiteks nendele, mis vajavad võtme taastamist;

iv) üldine vastutus ESCB-PKI halduse eest ja kõikide tegevuseks vajalike nõuete täitmine.

ESCB-PKI sertifitseerimisasutus hõlmab kõiki isikuid, põhimõtteid, menetlusi ja arvutisüsteeme, millele on pandud ülesanne anda välja elektroonilisi sertifikaate ja määrata neid sertifikaatide kasutajatele.

ESCB-PKI sertifitseerimisasutus koosneb kahest tehnilisest komponendist:

— ESCB-PKI (Root ESCB-PKI) juur-sertifitseerimisasutus : see sertifitseerimisasutus on esimesel tasandil ja annab välja sertifikaadi iseendale ja temast järgmistele sertifitseerimisasutustele. See tegutseb ainult oma kitsalt määratletud ülesannete teostamiseks. Tema olulisemad andmed on järgmised: a) SHA-1 sertifikaat ( 6 ):



Unikaalne nimi (Distinguished name) CN=ESCB-PKI ROOT CA, O=EUROPEAN SYSTEM OF CENTRAL BANKS, C=EU Seerianumber (Serial number) 596F AC4C 218C 21BC 4E00 6B42 A164 46DD Väljaandja unikaalne nimi (Distinguished name of issuer) CN=ESCB-PKI ROOT CA, O=EUROPEAN SYSTEM OF CENTRAL BANKS, C=EU Kehtivusaeg (Validity period) Alates 21-06-2011 11:58:26 kuni 21-06-2041 11:58:26 Räsi (SHA1) (Message digest (SHA-1)) CEFE 6C32 E850 994A 09EA 1A77 0C60 3D90 ADC9 9192 Räsi (SHA256) (Message digest (SHA-256)) C919 CF49 C024 7E50 2E0C C3C9 81E0 FB88 A013 AA2B 15C9 5142 F491 BDE7 E403 E3FB Krüptimise algoritmid (Cryptographic algorithms) SHA-1/RSA 4096 b) SHA-256 sertifikaat:



Unikaalne nimi (Distinguished name) CN=ESCB-PKI ROOT CA, O=EUROPEAN SYSTEM OF CENTRAL BANKS, C=EU Seerianumber (Serial number) 4431 9C5F 91E8 162F 4E00 73F6 6AB8 71D8 Väljaandja unikaalne nimi (Distinguished name of issuer) CN=ESCB-PKI ROOT CA, O=EUROPEAN SYSTEM OF CENTRAL BANKS, C=EU Kehtivusaeg (Validity period) Alates 21-06-2011 12:35:34 kuni 21-06-2041 12:35:34 Räsi (SHA1) (Message digest (SHA-1)) 3663 2FBA FB19 BDBC A202 3994 1926 ED48 4D72 DD4B Räsi (SHA256) (Message digest (SHA-256)) 7963 2A97 1D12 A889 9724 BB35 C37B 51D2 3E21 4DF9 20C3 2450 093E 0EA7 49FB AAEB Krüptimise algoritmid (Cryptographic algorithms) SHA-256/RSA 4096

— Alltaseme ESCB-PKI (online ESCB-PKI) sertifitseerimisasutus : see teise tasandi sertifitseerimisasutus on algtaseme ESCB-PKI sertifitseerimisasutusest järgmisel tasandil. Selle vastutusel on ESCB-PKI kasutajate jaoks sertifikaatide välja andmine. Tema olulisemad andmed on järgmised: a) SHA-1 sertifikaat ( 7 ):



Unikaalne nimi (Distinguished name) CN= ESCB-PKI ONLINE CA, O=EUROPEAN SYSTEM OF CENTRAL BANKS, C=EU Seerianumber (Serial number) 2C13 E18F FDB5 91CE 4E29 550B B5A3 F59C Väljaandja unikaalne nimi (Distinguished name of issuer) CN=ESCB-PKI ROOT CA, O=EUROPEAN SYSTEM OF CENTRAL BANKS, C=EU Kehtivusaeg (Validity period) Alates 22-07-2011 12:46:35 kuni 22-07-2026 12:46:35 Räsi (SHA1) (Message digest (SHA-1)) D316 026C D2CF 1A8C 4AA3 8C29 EE3D 591E 4286 AD08 Räsi (SHA256) (Message digest (SHA-256)) 4B18 7644 BF79 4F83 D000 999D 7927 433F 75F3 CFB1 643A 6D0F 8A25 9435 BE86 1B7A Krüptimise algoritmid (Cryptographic algorithms) SHA-1/RSA 4096 b) SHA-256 sertifikaat:



Unikaalne nimi (Distinguished name) CN= ESCB-PKI ONLINE CA, O=EUROPEAN SYSTEM OF CENTRAL BANKS, C=EU Seerianumber (Serial number) 660C 9B12 9A0A 6C21 5509 38DD 54A0 ED2D Väljaandja unikaalne nimi (Distinguished name of issuer) CN=ESCB-PKI ROOT CA, O=EUROPEAN SYSTEM OF CENTRAL BANKS, C=EU Kehtivusaeg (Validity period) Alates 22-07-2011 12:46:35 kuni 22-07-2026 12:46:35 Räsi (SHA1) (Message digest (SHA-1)) E976 D216 4A5F 62DA C058 6BE0 EC10 EF24 36B8 12AC Räsi (SHA256) (Message digest (SHA-256)) 1335 26DC 99E9 CC36 62F8 F5FA 2006 3005 BA90 E663 2BF3 4F18 A84B A39B 5FAA 5700 Krüptimise algoritmid (Cryptographic algorithms) SHA-256/RSA 4096